2.ปัจจัยความเสี่ยง

บริษัทฯ
เห็นความสำคัญในการนำหลักการบริหารความเสี่ยงมาใช้เป็นเครื่องมือในการบริหารจัดการองค์กร
ภายใต้กรอบการบริหารความเสี่ยงในระดับสากล
โดยมีคณะกรรมการบริหารความเสี่ยงรับผิดชอบกำกับดูแลการปฏิบัติตามกรอบการบริหารความเสี่ยง
ติดตามความเสี่ยงที่สำคัญและการดำเนินการ
เพื่อให้มั่นใจได้ว่าองค์กรมีระบบการจัดการความเสี่ยงอย่างเพียงพอและเหมาะสมนำไปสู่การดำเนินงานขององค์ให้บรรลุเป้าหมาย
บริษัทได้กำหนดแผนการจัดการความเสี่ยงให้สอดคล้องกับแผนกลยุทธ์และแผนธุรกิจของบริษัทอย่างต่อเนื่อง
เช่น การทบทวนคู่มือปฏิบัติงานให้ทันสมัยเพื่อนำสนับสนุนการดำเนินงานที่ดีขึ้นทั่วทั้งองค์กร
การกำหนดและทบทวนบทบาทหน้าที่ความรับผิดชอบของผู้บริหารและพนักงานให้ชัดเจน
การเชื่องโยงการประเมินผลงานเพื่อให้เกิดแรงจูงใจในการทำงานและมีประสิทธิภาพมากขึ้น
เป็นต้น

ในปี 2554 บริษัทฯ สามารถผ่านปัญหาเศรษฐกิจและปัญหาน้ำท่วมที่ผ่านมาได้เป็นอย่างดี
ซึ่งส่วนหนึ่งมาจากการที่บริษัทฯ
มีการบริหารจัดการและการวางแผนโดยคำนึงถึงการจัดการความเสี่ยงและการป้องกันความเสี่ยงไว้ล่วงหน้า
โดยเฉพาะการจัดการความเสี่ยงเพื่อลดผลกระทบจากน้ำท่วม บริษัทฯ
เตรียมการป้องกันน้ำท่วมล่วงหน้า 1 เดือน
ด้วยการจัดโครงสร้างทีมป้องกันน้ำท่วมและมอบหมายความรับผิดชอบให้ผู้บริหารและพนักงานให้ชัดเจน
ตรวจสอบและซ่อมแซมกำแพงรอบบริษัทฯให้แข็งแรง ก่อสร้างแนวป้องกันน้ำ
ปรับปรุงและสร้างระบบระบายน้ำให้มีประสิทธิภาพมากขึ้น
และซักซ้อมความเข้าใจระหว่างผู้บริหารและพนักงานร่วมกันเมื่อเกิดเหตุการณ์ขึ้นจริง
เพื่อป้องกันทรัพย์สินของบริษัทฯ จากการร่วมมือร่วมใจของผู้บริหารและพนักงานทุกระดับ
ส่งผลทำให้บริษัทฯสามารถป้องกันน้ำที่ล้อมรอบบริษัทฯ นาน 1 เดือน ไม่ให้ไหลเข้าท่วมบริษัทฯได้
และทำบริษัทฯ สามารถผลิตสินค้าส่งให้กับลูกค้าได้ในช่วงที่เกิดน้ำท่วม
และผลิตสินค้าได้เต็มกำลังการผลิตเร็วกว่าผู้ผลิตรายอื่นๆ

1.ความเสี่ยงด้านธุรกิจ

1.  ธุรกิจรถอเนกประสงค์

-   คู่แข่งขันในตลาดที่เป็นผู้ผลิตที่เป็นเจ้าของตราสินค้า (Brand Owner)
    ทั้งที่เป็นรายเดิมที่มีการผลิตรถอเนกประสงค์อยู่แล้ว
    รวมถึงผู้ผลิตรายใหม่ที่พร้อมจะเข้ามาแข่งขัน
    เนื่องจากผู้บริโภคมีความนิยมใช้รถอเนกประสงค์มากขึ้น
    จึงทำให้มูลค่าตลาดสำหรับรถอเนกประสงค์มีมูลค่าสูงขึ้น

-   จากการเปิดเสรีทางการค้าภายใต้กรอบ AFTA ซึ่งลดภาษีนำเข้าสินค้าเหลือร้อยละ 0
    ตั้งแต่วันที่ 1 มกราคม 2553
    ทำให้รถยนต์จากต่างประเทศมีโอกาสเข้ามาทำตลาดในไทยได้มากขึ้น
    จึงทำให้มีการแข่งขันในตลาดสูงขึ้น

-   จากภาวะราคาน้ำมันที่มีแนวโน้มสูงขึ้น
    ทำให้ทิศทางตลาดรถยนต์มุ่งไปสู่รถยนต์เล็กที่ใช้พลังงานทางเลือกและประหยัดพลังงานมากขึ้น
    ซึ่งอาจมีผลกระทบต่อตลาดรถปิกอัพ และรถอเนกประสงค์ของบริษัทฯ

เพื่อกระจายความเสี่ยง และ
ลดผลกระทบที่อาจเกิดขึ้นจากปัจจัยเสี่ยงต่างๆในธุรกิจรถอเนกประสงค์ บริษัทฯ
ได้กำหนดแนวทางการดำเนินงานสำหรับ ดังนี้

-   บริษัทฯ มุ่งเน้นงานด้านการวิจัยและพัฒนารถอเนกประสงค์ให้มีรูปลักษณ์ที่ทันสมัย และ
    มีคุณภาพตรงตามความต้องการของลูกค้ากลุ่มเป้าหมาย
    พร้อมกันนี้ได้ทำการศึกษาเพื่อพัฒนาธุรกิจรถใช้งานเฉพาะด้านประเภทต่าง ๆ เช่น รถ TR
    Exclusive Limousine, รถ TR Transformer,
    รถตรวจการณ์ลาดตระเวนทางการทหาร (MUV4), รถฉุกเฉินเคลื่อนที่เร็ว ฯลฯ
    เพื่อขยายตลาด และกลุ่มลูกค้าเป้าหมายให้กว้างขึ้น
    โดยการใช้ความได้เปรียบจากความยืดหยุ่นในการปรับเปลี่ยนกระบวนการผลิต

-   บริษัทฯ ได้พัฒนาช่องทางการนำเสนอสินค้า ในรูปแบบ “ไทยรุ่งเซ็นเตอร์” สาขาเพชรเกษม
    เพื่อเพิ่มโอกาสการรับรู้ให้กับกลุ่มลูกค้า (End User) ได้มากขึ้น รวมถึงการออก Event
    และ Road Show ตามหัวเมืองต่าง ๆ เพื่อเป็นการพิ่มโอกาสในการขายให้มากขึ้น
    นอกจากนี้ยังเน้นเรื่องการขายให้กับหน่วยงานราชการต่าง ๆ

-   บริษัทฯได้เพิ่มประสิทธิภาพในการผลิต
    และมีมาตรการลดต้นทุนประหยัดค่าใช้จ่ายทุกหมวดทั้งด้านโรงงาน ด้านสนับสนุน
    ให้มีต้นทุนที่ต่ำเพื่อให้สามารถแข่งขันได้

    1.  ธุรกิจผลิตชิ้นส่วนรถยนต์ และรับจ้างประกอบ

จากการเปิดเสรีทางการค้าภายใต้กรอบ AFTA ซึ่งลดภาษีนำเข้าสินค้าเหลือร้อยละ 0 ตั้งแต่วันที่ 1
มกราคม 2553 ทำให้ผู้ผลิตรถยนต์ มีทางเลือกมากขึ้น
ในการนำเข้าชิ้นส่วนจากต่างประเทศทดแทนการจ้างผลิตชิ้นส่วนในประเทศ ทำให้ผู้ผลิตชิ้นส่วนไทย
ต้องแข่งขันด้านราคา และคุณภาพเพิ่มขึ้น ทั้งจากผู้ผลิตภายในประเทศและต่างประเทศ

เพื่อกระจายความเสี่ยง และ
ลดผลกระทบที่อาจเกิดขึ้นจากปัจจัยเสี่ยงต่างๆในธุรกิจผลิตชิ้นส่วนรถยนต์ และรับจ้างประกอบบริษัทฯ
ได้กำหนดแนวทางการดำเนินงานสำหรับ ดังนี้

-   มุ่งเน้นการรักษาสัมพันธ์ที่ดีกับกลุ่มลูกค้าหลักรายเดิม รวมถึงแสวงหากลุ่มลูกค้ารายใหม่
    จากธุรกิจอื่น ๆ เช่น รถจักรยานยนต์ระดับพรีเมี่ยม ซึ่งเป็น Niche market ที่มีมูลค่าเพิ่มสูง
    หรือ ชิ้นส่วนสำหรับ เครื่องมือการก่อสร้าง เครื่องมืออุตสาหกรรม เครื่องจักรกลการเกษตร
    หรือธุรกิจอื่นที่มิใช่ยานยนต์ เช่น ชิ้นส่วนอิเล็คทรอนิกส์ เป็นต้น
    รวมทั้งขยายฐานลูกค้าไปยังต่างประเทศ เช่น จีน อินเดีย และออสเตรเลีย เป็นต้น
    เพื่อกระจายความเสี่ยงด้านการหางาน รวมทั้งการจัดโปรแกรมกิจกรรมทางการตลาด
    เพื่อสร้างความสัมพันธ์ที่ดีกับลูกค้าทุกรายตลอดทั้งปี
    และมีการกำหนดกลุ่มลูกค้าเป้าหมายใหม่ในแต่ละปีไว้ด้วย

-   ให้บริการแบบ One stop service สำหรับงานชิ้นส่วนพลาสติก งานพ่นสี
    งานรับจ้างประกอบและงานดัดแปลงต่าง ๆ ตั้งแต่การออกแบบวิจัย ไปจนถึงชิ้นงานสำเร็จรูป

-   บริษัทฯ มีแนวทางในการแสวงหาพันธมิตรจากต่างประเทศ เพื่อเพิ่ม Know how
    เทคโนโลยีการผลิต และเครื่องจักรที่มีประสิทธิภาพเพิ่มขึ้น
    เพื่อเตรียมรับมือกับสิ่งที่จะเกิดขึ้นในอนาคต
    ตลอดจนการร่วมลงทุนกับพันธมิตรในการขยายไปสู่ธุรกิจที่เกี่ยวเนื่องเพิ่มขึ้น
    รวมทั้งมีนโยบายในการรับงานที่มีมูลค่าเพิ่มสูงขึ้น

-   จากอุตสาหกรรมยานยนต์ที่เติบโตขึ้นมาก
    จนทำให้ผู้ผลิตรถยนต์หลายค่ายมีกำลังการผลิตไม่เพียงพอ จึงเป็นโอกาสของบริษัทฯ
    ในการเข้าไปรับงานทำสี และรับจ้างประกอบรถได้มากขึ้น

    3.  ธุรกิจการสร้างแม่พิมพ์ และ อุปกรณ์จับยึดสำหรับการผลิต

จากการเปิดเสรีทางการค้าภายใต้กรอบ AFTA ซึ่งลดภาษีนำเข้าสินค้าเหลือร้อยละ 0 ตั้งแต่วันที่ 1
มกราคม 2553 ทำให้ผู้ผลิตรถยนต์ มีทางเลือกมากขึ้น
ในการนำเข้าแม่พิมพ์และอุปกรณ์จับยึดสำหรับการผลิตจากต่างประเทศทดแทนการว่าจ้างผลิตภายในประเทศ

ผู้ผลิตรถยนต์หลายค่ายจะทำการเปิดตัวรถรุ่นใหม่ ในปี 2555
จึงได้ทำงานแม่พิมพ์และอุปกรณ์จับยึดสำหรับการผลิต เสร็จภายในปี 2554 แล้ว ดังนั้นในปี 2555
ปริมาณงานจะน้อยลงเนื่องจากไม่ค่อยมีรถรุ่นใหม่ ดังนั้น จึงต้องเร่งหางานจากต่างประเทศ
หรือจากผู้ประกอบรถยนต์ที่ย้ายฐานการผลิตมาประเทศไทยเพิ่มขึ้น หรือ
ไปยังหมวดเครื่องมือการก่อสร้าง เครื่องมืออุตสาหกรรม เครื่องจักรกลการเกษตร
หรือธุรกิจอื่นที่มิใช่ยานยนต์

เพื่อกระจายความเสี่ยง และ
ลดผลกระทบที่อาจเกิดขึ้นจากปัจจัยเสี่ยงต่างๆในธุรกิจการสร้างแม่พิมพ์ และ
อุปกรณ์จับยึดสำหรับการผลิต บริษัทฯ ได้กำหนดแนวทางการดำเนินงานสำหรับ ดังนี้

-   บริษัทฯ ได้ลงทุนปรับปรุงประสิทธิภาพในขบวนการผลิต
    เพื่อให้สามารถรองรับความต้องการของลูกค้าที่หลากหลาย
    พร้อมทั้งเพิ่มโอกาสการหางานแม่พิมพ์ขนาดใหญ่ที่มีมูลค่าเพิ่มสูง คู่แข่งขันน้อยราย

-   บริษัทฯ
    มีโครงการพัฒนาเครื่องจักรและอุปกรณ์ให้มีการทำงานแบบอัตโนมัติมากขึ้นเพื่อลดปัญหาการขาดแคลนแรงงานมีฝีมือในขบวนการผลิต
    พร้อมกันนี้ได้จัดหลักสูตรการฝึกอบรมบุคลากรให้มีความสามารถเพิ่มขึ้นพร้อมกันไปด้วย

-   เป็นผู้สร้างแม่พิมพ์และอุปกรณ์จับยึดสำหรับการผลิตในระดับ Tier 2 ให้กับ Tier 1
    ของต่างประเทศ เช่น ยุโรป อเมริกา ซึ่งต้องการ outsource
    งานไปยังประเทศที่มีต้นทุนการผลิตต่ำกว่า

-   ให้บริการแบบ One stop service สำหรับงานการออกแบบวิจัยดัดแปลงต่าง ๆ
    ตลอดจนงานแม่พิมพ์และอุปกรณ์จับยึดการผลิต

-   ยกระดับเป็นผู้ออกแบบและสร้างแม่พิมพ์และอุปกรณ์จับยึดสำหรับการผลิต ในระบบ Turn Key
    โดยร่วมกับพันธมิตรจากต่างประเทศ เพื่อเข้าประมูลงานแบบ Turnkey
    ในต่างประเทศเพิ่มขึ้น

-   สร้างเครือข่ายพันธมิตรภายในประเทศ เพื่อรองรับปริมาณงาน Project ใหม่ ๆ ที่ได้เข้ามา
    เพื่อเพิ่มกำลังการผลิตและรับงาน Turn Key จากต่างประเทศ

อย่างไรก็ตาม เพื่อกระจายความเสี่ยงของธุรกิจหลักทั้ง 3 ธุรกิจ บริษัทฯ
ยังได้พยายามขยายธุรกิจไปยังธุรกิจอื่น ๆ เพิ่มขึ้น ซึ่งนอกจากจะลดความเสี่ยงของกลุ่มธุรกิจลงแล้ว
ยังเพิ่มความหลากหลายในการดำเนินธุรกิจให้เพิ่มขึ้นอีกด้วยได้แก่

-   ขยายธุรกิจไปยังการผลิตและจำหน่ายชิ้นส่วนพลาสติก Vacuum Mould
    ตลอดจนอุปกรณ์ตกแต่งรถยนต์ที่ทำจากพลาสติก (Accessory Part) ในนาม “Parto”
    ซึ่งเป็นตราสินค้าของบริษัทเอง ตลอดจนการขายแบบ OEM เพิ่มขึ้น
    เพื่อตอบสนองความต้องการของลูกค้าได้อย่างทันท่วงที

-   เป็นผู้นำในการออกแบบและพัฒนาผลิตภัณฑ์กระบะพื้นเรียบ (Flat Deck)
    จำหน่ายให้แก่ผู้ผลิตรถกระบะหลายค่าย เพื่อจำหน่ายในประเทศและส่งออกต่างประเทศ

2. ความเสี่ยงที่เกี่ยวข้องกับเครื่องมือทางการเงิน

2.1 ความเสี่ยงด้านการให้สินเชื่อ

บริษัทและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้การค้า เงินให้กู้ยืม ลูกหนี้อื่น
ฝ่ายบริหารควบคุมความเสี่ยงนี้โดยการกำหนดให้มีนโยบายและวิธีการในการควบคุมสินเชื่อที่เหมาะสม
ดังนั้นบริษัทและบริษัทย่อยจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
นอกจากนี้
การให้สินเชื่อของบริษัทและบริษัทย่อยไม่มีการกระจุกตัวเนื่องจากบริษัทและบริษัทย่อยมีฐานของลูกค้าที่หลากหลายและมีอยู่จำนวนมากราย

2.2 ความเสี่ยงจากอัตราดอกเบี้ย

บริษัทและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
เงินลงทุนชั่วคราวและเงินให้กู้ยืมระยะสั้นที่มีดอกเบี้ย อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีกำหนดระยะเวลาชำระคืนภายในหนึ่งปี
ความเสี่ยงจากอัตราดอกเบี้ยของบริษัทฯและบริษัทย่อยจึงอยู่ในระดับต่ำ

  รายละเอียดตามหมายเหตุประกอบงบการเงินประจำปี สิ้นสุดวันที่ 31 ธันวาคม 2554 ข้อ 28

3. ความเสี่ยงด้านการปฏิบัติตามกฎหมาย

ความเสี่ยงจากการถูกฟ้องร้องจากผู้บริโภค
เนื่องจากปัญหาด้านคุณภาพสินค้าและอาจทำให้ต้องถูกชดใช้ค่าเสียหายตามกฎหมาย Product
Liability จากการที่ชิ้นส่วนยานยนต์ที่ผลิตโดยบริษัทฯ
ได้ถูกนำไปประกอบเป็นรถยนต์เพื่อจำหน่ายในประทศและต่างประเทศ
หากชิ้นส่วนดังกล่าวมีปัญหาด้านคุณภาพและเกิดผลกระทบต่อผู้บริโภค
ซึ่งผู้บริโภคสามารถฟ้องร้องเรียกค่าเสียหายจากบริษัทผู้จำหน่ายรถยนต์
และหากพิสูจน์พบว่าสินค้าที่ไม่ปลอดภัยนั้นๆ ถูกผลิตโดยผู้ผลิตรายใด
ผู้ผลิตนั้นอาจต้องเสียค่าปรับตามคำวินิจฉัยของศาล

บริษัทฯ ให้ความสำคัญกับความเสี่ยงจากกฎหมายดังกล่าว
จึงมีการอบรมให้ผู้บริหารและพนักงานให้ทราบถึงข้อกฎหมาย
และกำหนดให้พนักงานทุกคนต้องปฏิบัติตามระบบคุณภาพ ISO/TS 16946 อย่างเคร่งครัด
เพื่อให้กระบวนการผลิตมีประสิทธิภาพ สามารถตรวจสอบและสอบกลับได้
รวมถึงการตรวจสอบขั้นสุดท้ายก่อนการส่งมอบให้ลูกค้าเพื่อให้ลูกค้าได้รับสินค้าที่มีคุณภาพ
โดยมีเป้าหมายของงานเคลมลูกค้าต้องเป็นศูนย์

4. ความเสี่ยงด้านความปลอดภัย สิ่งแวดล้อมและชุมชนรอบข้าง

บริษัทฯ ได้ให้ความสำคัญกับทรัพยากรบุคคล และผู้มีส่วนได้ส่วนเสีย บริษัทฯ
จึงมุ่งมั่นที่จะบริหารจัดการเพื่อลดความเสี่ยงทุกประเภทอันจะส่งผลต่อคุณภาพชีวิตของบุคลากรทุกคน
ควบคู่กับการตอบแทนสังคมและการสร้างชุมชนสัมพันธ์ที่ดีกับชุมชนรอบบริษัทฯ โดยบริษัทได้ดำเนินการ
ดังนี้

-   บริษัทมีการทบทวนนโยบายด้านความปลอดภัยและสิ่งแวดล้อมเป็นประจำทุกปี
    และดำเนินการติดตามและรายงานผลให้ระดับหัวหน้างานให้รับทราบในการประชุมกิจกรรมทุกไตรมาส

-   บริษัทมุ้งเน้นให้พนักงานทุกคนให้ความสำคัญด้านความปลอดภัยและสิ่งแวดล้อม
    โดยกำหนดให้พนักงานทุคนต้องปฏิบัติตามระบบความปลอดภัยผ่านกิจกรรม Completely
    Check Completely Find Out หรือ CCCF และระบบสิ่งแวดล้อม ISO14001
    รวมทั้งกิจกรรมอื่นๆ เช่น โรงงานสีขาว ขับขี่ปลอดภัยเมาไม่ขับ งดเหล้าเข้าพรรษา เป็นต้น

-   บริษัทฯ ตอบแทนสังคม โดยการร่วมกับพันธมิตร บริจาคสิ่งของช่วยเหลือผู้ประสบภัยน้ำท่วม
    ได้แก่ หน่วยงานราชการ จังหวัดต่างๆ มูลนิธิ โรงพยาบาล วัด ชุมชน ชาวบ้าน พนักงาน
    ซึ่งสิ่งของที่บริจาคประกอบด้วย เรือ 600 ลำ สุขาลอยน้ำ 97 หลัง เก้าอี้สุขา 9,000 ตัว
    นอกจากนี้ในช่วงที่เกิดน้ำท่วมชุมชนรอบข้างบริษัทฯได้รับความเดือดร้อนในการเดินทาง
    บริษัทได้จัดรถขนาดใหญ่ที่ลุยน้ำได้เพื่อรับส่งพนักงานและชาวบ้านให้อาศัยเดินทางร่วมกันถึง 5
    เส้นทาง

-   จัดทำโครงการมอบทุนการศึกษาให้กับบุตรของพนักงานที่เรียนดีเป็นประจำทุกปี
    รวมทั้งโครงการมอบทุนการศึกษาและอบรมธรรมะให้เยาวชน ณ ศูนย์อบรมเยาวชน บ้านกรุณา
    บ้านมุฑิตา และบ้านอุเบกขา เป็นต้น

-   บริษัทสร้างชุมชนสัมพันธ์ที่ดีกับชุมชนรอบบริษัทฯโดยมีกิจกรรมร่วมกันทุกปี เช่น
    บริษัทจัดตั้งชมรมจิตสบายกายเป็นสุข เพื่อทำกิจกรรมธรรมะ
    โดยนิมนต์พระอาจารย์ที่มีชื่อเสียงเพื่ออบรมธรรมะและสอนปฏิบัติธรรมให้กับพนักงานและชาวบ้านรอบบริษัทฯที่สนใจ